b'\n_START_ARTICLE_\nNogometni klub Radomlje\n_START_SECTION_\nZgodovina\n_START_PARAGRAPH_\nNogometni klub Radomlje je bil ustanovljen leta 1934, vendar \xc5\xa1e ne uradno. Uradno je postal klub leta 1972, ko ga je ustanovila skupina Radomljanov. To so bili Miha Gro\xc5\xa1elj, Rudi Pir\xc5\xa1, Viktor Osolin, Miran Jereb, \xc5\xa0tefan Kren, Janez Pirc in \xc5\xa1e nekateri drugi. Na za\xc4\x8detku so igrali na nogometnem igri\xc5\xa1\xc4\x8du, kjer je stala biv\xc5\xa1a tovarna Stol. Tam so igrali samo dve leti, nato so igri\xc5\xa1\xc4\x8de prepustili \xc5\xa1portnemu dru\xc5\xa1tvu Virtus. Preselili so se na nogometno igri\xc5\xa1\xc4\x8de v bli\xc5\xbeini dana\xc5\xa1njega, kjer so imeli urejeno parkiri\xc5\xa1\xc4\x8de za kolesa in avtomobile. Seveda so igrali zastonj, saj je bil to amaterski klub. Leta 1984 so se preselili na novo lokacijo, na staro zemlji\xc5\xa1\xc4\x8de Emone Ljubljana, kjer igrajo \xc5\xa1e danes. Najve\xc4\x8dji uspeh kluba do sezone 2013/2014 je bil leta 1993, ko so se uvrstili v 2. SNL. V sezoni 2013/14 so Radomljani zasedli 2. mesto v 2. SNL in si priigrali kvalifikacije za 1. SNL. Slednje so odpadle, ker je prvouvr\xc5\xa1\xc4\x8dena ekipa NK Roltek Dob zavrnila igranje v prvi ligi. NK Radomlje bodo tako v sezoni 2014/15 premierno zaigrale v elitni slovenski nogometni dru\xc5\xa1\xc4\x8dini. Doma\xc4\x8da sre\xc4\x8danja bo ekipa igrala v Dom\xc5\xbealah, na stadionu \xc5\xa0portni park Dom\xc5\xbeale.\n_START_SECTION_\nNavija\xc4\x8di\n_START_PARAGRAPH_\nRadomeljski navija\xc4\x8di, imenovani Mlinarji, so bili ustanovljeni leta 2009.\n_START_SECTION_\nRivalstvo\n_START_PARAGRAPH_\nNajve\xc4\x8dja rivala sta Roltek Dob in Dom\xc5\xbeale, ki prihajata iz iste ob\xc4\x8dine. Najve\xc4\x8dji derbi je tekma proti Roltek Dobu, imenovana tudi "el clasico" oz. "el vasico". Najve\xc4\x8dji derbi naslednje sezone bo obra\xc4\x8dun z Dom\xc5\xbealami, saj bo Roltek Dob \xc5\xa1e naprej nastopal v drugoliga\xc5\xa1ki konkurenci.'